陪遊鳳皇臺獻詩
作者：宋齊丘
朝代：唐

paragraphs: 嵯峨壓洪泉，岝峉撐碧落。
宜哉秦始皇，不驅亦不鑿。
上有布政臺，八顧背城郭。
山蹙龍虎健，水黑螭蜃作。
白虹欲吞人，赤驥相𤍿㩧。
畫棟泥金碧，石路盤墝埆。
倒挂哭月猿，危立思天鶴。
鑿池養蛟龍，栽桐棲鸑鷟。
梁間燕教雛，石罅蛇懸殼。
養花如養賢，去草如去惡。
日晚嚴城鼓，風來蕭寺鐸。
掃地驅塵埃，翦蒿除鳥雀。
金桃帶葉摘，綠李和衣嚼。
貞竹無盛衰，媚柳先搖落。
塵飛景陽井，草合臨春閣。
芙蓉如佳人，迴首似調謔。
當軒有直道，無人肯駐脚。
夜半鼠窸窣，天陰鬼敲啄。
松孤不易立，石醜難安著。
自憐啄木鳥，去蠹終不錯。
晚風吹梧桐，樹頭鳴嚗嚗。
峨峨江令石，青苔何淡薄。
不話興亡事，舉首思眇邈。
吁哉未到此，褊劣同尺蠖。
籠鶴羨鳧毛，猛虎愛蝸角。
一日賢太守，與我觀橐籥。
往往獨自語，天帝相唯諾。
風雲偶不來，寰宇銷一略。
我欲烹長鯨，四海爲鼎鑊。
我欲取大鵬，天地爲矰繳。
安得生羽翰，雄飛上寥廓。